b'\n_START_ARTICLE_\nTulen ja j\xc3\xa4\xc3\xa4n laulu\n_START_SECTION_\nKolme ensimm\xc3\xa4ist\xc3\xa4 osaa (1991\xe2\x80\x932000)\n_START_PARAGRAPH_\nJo ennen Tulen ja j\xc3\xa4\xc3\xa4n laulu -sarjan kirjoittamista George R. R. Martin oli menestynyt fantasia- ja tieteiskirjailija sek\xc3\xa4 tv-k\xc3\xa4sikirjoittaja. Martin julkaisi ensimm\xc3\xa4isen novellinsa vuonna 1971 ja ensimm\xc3\xa4isen romaaninsa vuonna 1977. 1990-luvun puoliv\xc3\xa4liin menness\xc3\xa4 h\xc3\xa4n oli voittanut jo kolme Hugo- ja kaksi Nebula-palkintoa sek\xc3\xa4 muita palkintoja novelleillaan. Vaikka h\xc3\xa4nen varhaiset kirjansa oli otettu hyvin vastaan fantasiapiireiss\xc3\xa4, h\xc3\xa4nen lukijakuntansa oli verrattain pieni, ja Martin siirtyi ty\xc3\xb6skentelem\xc3\xa4\xc3\xa4n k\xc3\xa4sikirjoittajana Hollywoodiin 1980-luvun puoliv\xc3\xa4liss\xc3\xa4. H\xc3\xa4n teki etenkin Pelon rajalla -sarjaa vuonna 1986 sek\xc3\xa4 Kaunotar ja hirvi\xc3\xb6 -sarjaa vuoteen 1990 saakka, mutta kehitti my\xc3\xb6s omia pilotteja sek\xc3\xa4 kirjoitti elokuvien k\xc3\xa4sikirjoituksia. Martin kuitenkin  turhautui, kun h\xc3\xa4nen omia teoksiaan ei toteutettu ja kyll\xc3\xa4styi televisiotuotantojen rajoituksiin kuten budjetteihin ja jaksojen pituuksiin, jotka pakottivat h\xc3\xa4net karsimaan hahmoja ja leikkaamaan taistelukohtauksia. T\xc3\xa4m\xc3\xa4 sai Martinin palaamaan ensirakkautensa eli kirjojen pariin, joissa h\xc3\xa4nen ei tarvinnut huolehtia mielikuvituksensa rajoittamisesta. Lapsuudestaan asti ihailemiensa J. R. R. Tolkienin t\xc3\xb6iden innoittamana h\xc3\xa4n halusi kirjoittaa korkeaa fantasiaa, mutta h\xc3\xa4nell\xc3\xa4 ei ollut mit\xc3\xa4\xc3\xa4n tietty\xc3\xa4 ideaa._NEWLINE_Vuonna 1991 Martin oli ilman t\xc3\xb6it\xc3\xa4 Hollywoodissa ja alkoi kirjoittaa uutta tieteisromaania nimelt\xc3\xa4\xc3\xa4n Avalon. Tehty\xc3\xa4\xc3\xa4n kirjaan kolme lukua h\xc3\xa4n sai el\xc3\xa4v\xc3\xa4n idean pojasta, joka n\xc3\xa4kee miehen mestattavan ja l\xc3\xb6yt\xc3\xa4\xc3\xa4 hurjasudet lumesta. T\xc3\xa4st\xc3\xa4 tuli lopulta Valtaistuinpelin ensimm\xc3\xa4inen varsinainen luku. Martin lopetti Avalonin ty\xc3\xb6st\xc3\xa4misen ja kirjoitti ideansa muutamassa p\xc3\xa4iv\xc3\xa4ss\xc3\xa4 kokonaiseksi luvuksi ja oli varma sen olevan osa suurempaa kokonaisuutta. Kirjoitettuaan viel\xc3\xa4 lis\xc3\xa4\xc3\xa4 lukuja h\xc3\xa4n oivalsi kirjoittavansa fantasiaa ja alkoi laatia karttoja ja sukupuita. Kirjan kirjoittaminen kuitenkin lakkasi muutamaksi vuodeksi, kun Martin palasi Hollywoodiin tuottamaan ABC:lle tv-sarjaansa Doorways, jota ei kuitenkaan koskaan julkaistu._NEWLINE_Martin jatkoi Valtaistuinpelin ty\xc3\xb6st\xc3\xa4mist\xc3\xa4 vuonna 1994, ja antoi agentilleen ensimm\xc3\xa4iset 200 sivua ja kahden sivun tarinahahmotelman. H\xc3\xa4n suunnitteli sarjan jatkuvan kirjoilla A Dance with Dragons ja The Winds of Winter muodostaen n\xc3\xa4in trilogian. Kun Martin ei ollut saanut romaania valmiiksi kirjoitettuaan jo 1400 k\xc3\xa4sikirjoitussivua, h\xc3\xa4n muutti kirjojen kokonaism\xc3\xa4\xc3\xa4r\xc3\xa4n ensin nelj\xc3\xa4\xc3\xa4n ja sitten kuuteen kirjaan. H\xc3\xa4n mielsi sarjan koostuvan n\xc3\xa4in kahdesta yhteen liittyv\xc3\xa4st\xc3\xa4 trilogiasta, jotka muodostaisivat kokonaisen tarinan. Martin, joka pit\xc3\xa4\xc3\xa4 monimerkityksellisist\xc3\xa4 nimist\xc3\xa4, valitsi Tulen ja j\xc3\xa4\xc3\xa4n laulun sarjan nimeksi: h\xc3\xa4nest\xc3\xa4 tulta sy\xc3\xb6ksev\xc3\xa4t lohik\xc3\xa4\xc3\xa4rmeet ja kylm\xc3\xa4t Muukalaiset olivat yksi mahdollisista merkityksist\xc3\xa4 sarjan nimen tulelle ja j\xc3\xa4\xc3\xa4lle. Martin on my\xc3\xb6s sanonnut olevansa pakkomielteinen lauluihin kuten h\xc3\xa4nen kirjojensa A Song for Lya ja Songs of the Dead Men Sing nimetkin osoittavat._NEWLINE_Valtaistuinpelin tarkistettu k\xc3\xa4sikirjoitus oli 1\xc2\xa0088 sivua pitk\xc3\xa4 (ilman liitteit\xc3\xa4), ja sen julkaisu tapahtui elokuussa 1996. Ajan py\xc3\xb6r\xc3\xa4n kirjoittaja Robert Jordan kirjoitti kommenttinsa kirjasta sen kanteen, mik\xc3\xa4 takasi osaltaan kirjan sek\xc3\xa4 kirjasarjan varhaisen menestyksen fantasialukijoiden parissa. Ennakkoon n\xc3\xa4ytteen\xc3\xa4 julkaistu pienoisromaani Blood of the Dragon, joka sis\xc3\xa4lsi Daeneryksen luvut Valtaistuinpelist\xc3\xa4, voitti vuoden 1997 Hugo-palkinnon parhaasta pienoisromaanista._NEWLINE_Valtaistuinpelin poistetut 300 sivua siirtyiv\xc3\xa4t sarjan toisen osan Kuninkaiden koitoksen aluksi. Kirja julkaistiin Yhdysvalloissa helmikuussa 1999, ja sen k\xc3\xa4sikirjoituksen sivum\xc3\xa4\xc3\xa4r\xc3\xa4 oli 1\xc2\xa0184 (ilman liitteit\xc3\xa4). Se oli sarjan ensimm\xc3\xa4inen bestseller-listoille ylt\xc3\xa4nyt teos sijouttuen sijalle 13 The New York Timesin listalla vuonna 1999. Taru sormusten herrasta -elokuvien menestyksen my\xc3\xb6t\xc3\xa4 useat tuottajat ja elokuvantekij\xc3\xa4t l\xc3\xa4hestyiv\xc3\xa4t Martinia ensimm\xc3\xa4isen kerran sarjan oikeuksien hankkimiseksi._NEWLINE_Martin oli monta kuukautta j\xc3\xa4ljess\xc3\xa4 kolmannen kirjan, Miekkamyrskyn, aikataulusta. Viimeinen h\xc3\xa4nen kirjoittamansa luku koski \xe2\x80\x9dPunaisia h\xc3\xa4it\xc3\xa4\xe2\x80\x9d, jotka sijoittuvat kirjan puoliv\xc3\xa4lin j\xc3\xa4lkeen. Miekkamyrskyn k\xc3\xa4sikirjoituksen sivum\xc3\xa4\xc3\xa4r\xc3\xa4 ylsi 1\xc2\xa0521 sivuun (ilman liitteit\xc3\xa4), mik\xc3\xa4 aiheutti ongelmia kustantajille ymp\xc3\xa4ri maailman. Bantam Books julkaisi kirjan yhten\xc3\xa4 osana Yhdysvalloissa marraskuussa 2000, kun taas jotkin vieraskieliset versiot jaettiin kahteen, kolmeen tai jopa nelj\xc3\xa4\xc3\xa4n osaan. Suomessa kirja julkaistiin kahdessa osassa. Miekkamyrsky debytoi sijalla 12 New York Timesin bestseller-listalla.\n_START_SECTION_\nOngelmallinen jatko (2000\xe2\x80\x932011)\n_START_PARAGRAPH_\nValtaistuinpelin, Kuninkaiden koitoksen ja Miekkamyrskyn j\xc3\xa4lkeen Martin aikoi alun perin kirjoittaa viel\xc3\xa4 kolme kirjaa lis\xc3\xa4\xc3\xa4. Nelj\xc3\xa4nnen, Lohik\xc3\xa4\xc3\xa4rmetanssiksi nimetyn kirjan piti keskitty\xc3\xa4 Daenerys Targaryenin paluuseen Westerosiin ja syntyviin konflikteihin. Martin halusi tarinan sijoittuvan viisi vuotta Miekkamyrskyn tapahtumien j\xc3\xa4lkeen, jotta nuoremmat hahmot vanhenesivat ja lohik\xc3\xa4\xc3\xa4rmeet kasvaisivat suuremmiksi. Kustantajat halusivat uuden kirjan olevan Miekkamyrsky\xc3\xa4 lyhyempi, ja Martin t\xc3\xa4ht\xc3\xa4si Kuninkaiden koitoksen pituuteen. Martin suunnitteli kirjaan pitk\xc3\xa4n prologin, joka kertoi Aeron M\xc3\xa4rk\xc3\xa4tukasta kuninkaank\xc3\xa4r\xc3\xa4jill\xc3\xa4. Koska Rautasaarten ja Dornen tapahtumat tulisivat vaikuttamaan kirjan sis\xc3\xa4lt\xc3\xb6\xc3\xb6n eik\xc3\xa4 h\xc3\xa4n voinut kertoa niist\xc3\xa4 jo olemassa olevilla hahmoilla, h\xc3\xa4n kehitti kirjaan yhteens\xc3\xa4 kolme uutta kertojahahmoa._NEWLINE_Vuonna 2001 Martin oli yh\xc3\xa4 toiveikas nelj\xc3\xa4nnen osan julkaisuajankohdan, vuoden 2002 viimeisen nelj\xc3\xa4nneksen, suhteen. H\xc3\xa4n ei kuitenkaan saanut kirjoitettua viiden vuoden aukkoa toimivaksi kaikille hahmoille. Martin ei halunnut t\xc3\xa4ytt\xc3\xa4\xc3\xa4 aukkoa pelkill\xc3\xa4 takaumilla ja hahmojen muisteluilla, mutta ei voinut toisaalta my\xc3\xb6sk\xc3\xa4\xc3\xa4n j\xc3\xa4tt\xc3\xa4\xc3\xa4 kirjoittamatta menneist\xc3\xa4 tapahtumista. Ty\xc3\xb6skennelty\xc3\xa4\xc3\xa4n kirjan parissa noin vuoden Martin k\xc3\xa4sitti tarvitsevansa v\xc3\xa4liin ylim\xc3\xa4\xc3\xa4r\xc3\xa4isen kirjan, joka sai nimen Korppien kestit. Kirja jatkuisi suoraan siit\xc3\xa4 mihin kolmas kirja j\xc3\xa4i, ja Martin hylk\xc3\xa4si idean viiden vuoden aukosta. H\xc3\xa4n pilkkoi 250-sivuisen prologin uusien dornelaisten ja rautasaarelaisten kertojahahmojen luvuiksi. N\xc3\xa4m\xc3\xa4 laajennetut tarinat ja tarinoiden vuorovaikutukset tekiv\xc3\xa4t juonesta Martinille vaikeamman k\xc3\xa4sitell\xc3\xa4._NEWLINE_Korppien kestien k\xc3\xa4sikirjoituksen pituus ylitti aikanaan Miekkamyrskyn pituuden. Martin oli haluton tekem\xc3\xa4\xc3\xa4n suuria leikkauksia saadakseen kirjan julkaisukelpoiseen pituuteen, koska se olisi vaarantanut tarinan, joka h\xc3\xa4nell\xc3\xa4 oli mieless\xc3\xa4\xc3\xa4n. Kirjan painaminen \xe2\x80\x9dminimaalisella fontilla ohuelle paperille ja suurennuslasin antaminen jokaiselle lukijalle\xe2\x80\x9d ei my\xc3\xb6sk\xc3\xa4\xc3\xa4n ollut vaihtoehto h\xc3\xa4nelle. Martin my\xc3\xb6s kielt\xc3\xa4ytyi kustantajan ehdotuksesta jakaa kertomus kahteen osaan kronologisesti. H\xc3\xa4n ei ollut edes ehtinyt aloittaa kirjoittamaan kaikkien hahmojen tarinoita ja oli jo my\xc3\xb6h\xc3\xa4ss\xc3\xa4 aikataulusta. H\xc3\xa4n ei olisi saanut joidenkin hahmojen tarinoita viety\xc3\xa4 sopivaan p\xc3\xa4\xc3\xa4t\xc3\xb6kseen ensimm\xc3\xa4isen kirjan loppuun menness\xc3\xa4, mihin h\xc3\xa4n aina pyrkii._NEWLINE_Koska sarjan hahmot olivat p\xc3\xa4\xc3\xa4tyneet eri puolille maailmaa, Martinin yst\xc3\xa4v\xc3\xa4 ehdotti kirjan jakamista maantieteellisesti kahteen osaan, joista Korppien kestit olisi ensimm\xc3\xa4inen: t\xc3\xa4m\xc3\xa4 antaisi Martinille aikaa vied\xc3\xa4 aloittamansa tarinat p\xc3\xa4\xc3\xa4t\xc3\xb6kseen suunnittelemallaan tavalla. H\xc3\xa4n katsoi ratkaisun parhaaksi vaihtoehdoksi viel\xc3\xa4 vuosienkin p\xc3\xa4\xc3\xa4st\xc3\xa4. Martin siirsi keskener\xc3\xa4iset, it\xc3\xa4\xc3\xa4n (Essosiin) ja pohjoiseen (Talvivaaraan ja Muurille) sijoittuvat tarinat seuraavaan kirjaan, Lohik\xc3\xa4\xc3\xa4rmetanssiin, ja j\xc3\xa4tti Westerosin Kuninkaansatamaan, Jokimaille, Dorneen ja Rautasaarille sijoittuvat tarinat Korppien kesteihin. Molemmat kirjat jatkoivat v\xc3\xa4litt\xc3\xb6m\xc3\xa4sti siit\xc3\xa4, mihin Miekkamyrsky j\xc3\xa4i, ja eteniv\xc3\xa4t rinnakkain eiv\xc3\xa4tk\xc3\xa4 per\xc3\xa4kk\xc3\xa4in. Molemmissa kirjoissa oli eri hahmokaarti lukuun ottamatta muutamia poikkeuksia. Martin jakoi Aryan luvut kahteen kirjaan siirretty\xc3\xa4\xc3\xa4n jo kolme muista suosituista hahmoista (Jon Nietos, Tyrion ja Daenerys) Lohik\xc3\xa4\xc3\xa4rmetanssiin._NEWLINE_Korppien kestit julkaistiin lokakuussa 2005 Britanniassa ja marraskuussa Yhdysvalloissa, ja se nousi suoraan New York Timesin bestseller-listan ensimm\xc3\xa4iselle sijalle. Yksi kirjaa kehuvista arvostelijoista oli Timen Lev Grossman, joka kutsui Martinia \xe2\x80\x9dAmerikan Tolkieniksi\xe2\x80\x9d. Fanit ja kriitikot olivat kuitenkin pettyneit\xc3\xa4 tarinan jakamiseen, joka j\xc3\xa4tti monen Miekkamyrskyst\xc3\xa4 tutun suositun hahmon kohtalon avoimeksi. Martin kertoi kirjoittaneensa Lohik\xc3\xa4\xc3\xa4rmetanssista jo puolet, ja ilmoitti Korppien kestien loppun\xc3\xa4yt\xc3\xb6ksess\xc3\xa4 seuraavan osan julkaistavan seuraavana vuonna. Julkaisup\xc3\xa4iv\xc3\xa4\xc3\xa4 kuitenkin lyk\xc3\xa4ttiin kerta toisensa j\xc3\xa4lkeen. Sill\xc3\xa4 v\xc3\xa4lin, vuonna 2007, HBO hankki oikeudet Tulen ja j\xc3\xa4\xc3\xa4n lauluun sovittaakseen sen televisiosarjaksi. Sarja alkoi huhtikuussa 2011, ja ensimm\xc3\xa4iset kymmenen jaksoa kattoivat Valtaistuinpelin kokonaisuudessaan._NEWLINE_Lohik\xc3\xa4\xc3\xa4rmetanssi julkaistiin kuuden vuoden kuluttua hein\xc3\xa4kuussa 2011, ja sen k\xc3\xa4sikirjoituksen pituus oli noin 1\xc2\xa0600 sivua; se ylitti sivum\xc3\xa4\xc3\xa4r\xc3\xa4ss\xc3\xa4\xc3\xa4n ja kirjoitusajassaan kaikki sarjan aikaisemmat kirjat. Kirjan viimeisen kolmasosan alkaessa tarina yhtyi Korppien kestien loppuun ja jatkoi siit\xc3\xa4. Martin oli kuitenkin suunnitellut kirjan jatkuvan viel\xc3\xa4 pidemm\xc3\xa4lle, mutta joutui pudottamaan siit\xc3\xa4 ainakin yhden suuren taistelukohtauksen sek\xc3\xa4 j\xc3\xa4tt\xc3\xa4m\xc3\xa4\xc3\xa4n useiden hahmojen kohtalon avoimeksi. H\xc3\xa4n piti my\xc3\xb6h\xc3\xa4stymisen syyn\xc3\xa4 p\xc3\xa4\xc3\xa4asiassa \xe2\x80\x9dmeereenil\xc3\xa4issolmuksi\xe2\x80\x9d kutsumaansa ongelmaa, joka oli vaivannut h\xc3\xa4nt\xc3\xa4 jo vuodesta 2005. Sen uskottiin liittyv\xc3\xa4n ongelmaan saada eri hahmojen tarinat kronologisesti toimiviksi niiden kietoutuessa Daeneryksen tarinaan. H\xc3\xa4n my\xc3\xb6s my\xc3\xb6nsi k\xc3\xa4ytt\xc3\xa4neens\xc3\xa4 liikaa aikaa tarinan uudelleenkirjoittamiseen ja hiomiseen, mutta kielsi vankasti menett\xc3\xa4neens\xc3\xa4 kiinnostuksensa sarjaan tai viivytelleen tarkoituksellisesti tuottaakseen enemm\xc3\xa4n rahaa.\n_START_SECTION_\nSuomennokset\n_START_PARAGRAPH_\nVuonna 2002 perustettiin kustannusosakeyhti\xc3\xb6 Kirjava, koska perustajat halusivat n\xc3\xa4hd\xc3\xa4 omia suosikkikirjojaan k\xc3\xa4\xc3\xa4nnettyin\xc3\xa4 suomeksi. K\xc3\xa4\xc3\xa4nt\xc3\xa4j\xc3\xa4 Satu Hlinovsky ihastui Valtaistuinpeliin lukiessaan sit\xc3\xa4 ja halusi ottaa sen k\xc3\xa4\xc3\xa4nnett\xc3\xa4v\xc3\xa4ksi. Romaanista tuli Kirjavan ensimm\xc3\xa4inen julkaisu, ja se julkaistiin 12. joulukuuta 2003. Toinen osa Kuninkaiden koitos julkaistiin 15. joulukuuta 2004. Sarjan kolmas osa Miekkamyrsky p\xc3\xa4\xc3\xa4tettiin julkaista kahdessa osassa sen pituuden takia, ja ensimm\xc3\xa4inen nide julkaistiin 31. lokakuuta 2005 toisen niteen seuratessa 21. hein\xc3\xa4kuuta 2006. Nelj\xc3\xa4s osa Korppien kestit julkaistiin 25. lokakuuta 2007. Kirjojen kansikuvat on laatinut Petri Hiltunen._NEWLINE_Vuonna 2009 julkaistiin Valtaistuinpelin kovakantinen laitos, jossa on Petri Hiltusen laatima mustavalkoinen kuvitus. Samanlainen versio Kuninkaiden koitoksesta julkaistiin vuonna 2011._NEWLINE_Vuonna 2014 julkaistiin Lohik\xc3\xa4\xc3\xa4rmetanssi 1 ja Lohik\xc3\xa4\xc3\xa4rmetanssi 2 sek\xc3\xa4 Miekkamyrskyn kovakantinen laitos.\n_START_SECTION_\nVideopelit\n_START_PARAGRAPH_\nHein\xc3\xa4kuussa 2010 pelitalo Cyanide ilmoitti ty\xc3\xb6st\xc3\xa4v\xc3\xa4ns\xc3\xa4 Microsoft Windowsille kirjasarjaan perustuvaa strategiapeli\xc3\xa4 nimelt\xc3\xa4 A Game of Thrones: Genesis. Peli kattaa ajallisesti tuhannen vuoden jakson sarjasta ja esittelee muun muassa Aegon Valloittajan maihinnousun sek\xc3\xa4 Nymerian Dornen valloituksen. Sotilaallisten toimenpiteiden lis\xc3\xa4ksi peli tarjoaa my\xc3\xb6s mahdollisuuden diplomatiaan. George R. R. Martin auttoi pelin tarinan laatimisessa. Peli menestyi arvosteluissa kehnosti, ja sen arvostelujen keskiarvo Metacriticiss\xc3\xa4 on 53/100._NEWLINE_Syksyll\xc3\xa4 2011 julkistettiin kaksi uutta sarjaan perustuvaa videopeli\xc3\xa4: Cyaniden kehitt\xc3\xa4m\xc3\xa4 roolipeli Game of Thrones sek\xc3\xa4 Bigpointin kehitt\xc3\xa4m\xc3\xa4 ilmainen selaimessa pelattava MMORPG-peli. Cyanide kehitti peli\xc3\xa4 yhdess\xc3\xa4 HBO:n kanssa taatakseen sen yhtenev\xc3\xa4isyyden televisiosarjan kanssa. Game of Thrones julkaistiin toukokuussa 2012 PlayStation 3:lle, Windowsille ja Xbox 360:lle. Bigpointin MMORPG-peli\xc3\xa4 ei ole viel\xc3\xa4 julkaistu._NEWLINE_Vuoden 2013 Spike Video Game Awards -palkintogaalassa Telltale Games ilmoitti ty\xc3\xb6st\xc3\xa4v\xc3\xa4ns\xc3\xa4 sarjaan perustuvaa graafista seikkailupeli\xc3\xa4. George R. R. Martin ilmoitti, ett\xc3\xa4 h\xc3\xa4nen avustajansa Ty Corey Franck ty\xc3\xb6skentelee pelin tarinan konsulttina. Peli julkaistiin kuudessa osassa vuosina 2014\xe2\x80\x932015. Telltale Games kehitt\xc3\xa4\xc3\xa4 parhaillaan pelille jatko-osaa.'